**А. Царанкоў**

**ВЫВУЧЭННЕ ТВОРЧАСЦІ А. КУЛЯШОВА Ў VIII КЛАСЕ**

На паведамленне кароткіх біяграфічных звестак пра А. Куляшова, на чытанне ў класе і аналіз яго вершаў «Камсамольскі білет» і «Плыла, цалавалася хмара з зямлёю» праграмай прадугледжваюцца дзве вучэбныя гадзіны. У сувязі з чытаннем і разборам названых вышэй твораў патрабуецца паўтарыць вядомыя вучням звесткі аб выяўленчых сродках паэтычнай мовы (эпітэт, параўнанне, увасабленне, метафара). Апрача таго, у якасці дадатковага матэрыялу вучням рэкамендуецца самастойна прачытаць вершы паэта «Жывы Ленін» і «Колас».

Найбольш мэтазгодна вучэбны час выкарыстаць наступным чынам: першы ўрок адводзіцца на знаёмства з кароткімі біяграфічнымі звесткамі, чытанне і разбор верша «Плыла, цалавалася хмара з зямлёю»; другі ўрок будзе прысвечаны вершу «Камсамольскі білет».

Чытанню ў класе і аналізу твораў такіх пісьменнікаў, як М. Лынькоў, К. Крапіва і іншыя, звычайна папярэднічаў расказ настаўніка аб іх жыццёвым і творчым шляху (кароткія біяграфічныя звесткі). Гэта абумоўлівалася тым, што творы іх вялікія па памеру і на вывучэнне іх адводзіцца значная колькасць вучэбнага часу. Вершы ж А. Куляшова невялікія, і работа над імі не патрабуе такога парадку, якога мы прытрымліваліся пры вывучэнні творчасці названых вышэй пісьменнікаў.

Зусім лагічна таму, каб на першым уроку настаўнік паведаміў толькі частку звестак аб жыцці і літаратурнай дзейнасці паэта, давёўшы біяграфічнае апавяданне да часоў Вялікай Айчыннай вайны. Урок мэтазгодна закончыць чытаннем і разборам верша «Плыла, цалавалася хмара з зямлёю», напісанага ў 1940 годзе.

На наступным уроку вучні атрымаюць кароткія звесткі аб жыцці і творчасці А. Куляшова ў гады Вялікай Айчыннай вайны, пазнаёмяцца з вершам «Камсамольскі білет» і з літаратурна-грамадскай дзейнасцю, паэта ў наш час.

\*\*\*

У настаўніка пакуль што няма колькі-небудзь шырокага нарыса аб жыццёвым шляху А. Куляшова. Біяграфія яго да гэтага часу яшчэ не даследавана і не напісана літаратуразнаўцамі. Ды і сам паэт не стварыў больш-менш падрабязнай аўтабіяграфіі. Аднак, апрача матэрыялу, змешчанага ў хрэстаматыі, настаўнік мае магчымасць для паведамлення вучням кароткіх звестак аб жыццёвым шляху А. Куляшова выкарыстаць невялікую аўтабіяграфію паэта з кнігі «Пяцьдзесят чатыры дарогі».

Літаратуразнаўцы зусім правільна сцвярджаюць, што аўтабіяграфія паэта – у яго вершах. Настаўнік не павінен забываць пра гэты важны рэзерв, з якога можна чэрпаць матэрыялы аб жыцці А. Куляшова. Сапраўды, у творах паэта ярка адлюстраваны яго жыццёвы шлях, побач з паэтычнай карцінай жыцця, думак і настрояў народа. Апрача таго, вершы А. Куляшова, якія раскрываюць яго лірычны роздум на розных этапах жыцця, дапамогуць вучням уявіць вобраз паэта як чалавека.

У VIII класе вучні ўпершыню знаёмяцца з творамі А. Куляшова, і таму настаўніку амаль няма магчымасці абаперціся на якія-небудзь творы паэта, вядомыя вучням з папярэдніх класаў. З гэтай прычыны знаёмства з біяграфіяй А. Куляшова мэтазгодна пачаць не з успамінаў вучняў аб вядомых ім творах паэта (хоць, вядома, у класе заўсёды могуць знайсціся вучні, знаёмыя з тым або іншым творам А. Куляшова), а з чытання якога небудзь лірычнага верша, у якім адлюстраваны яго асабістыя думкі і настроі, звязаныя з пэўным этапам жыццёвага шляху.

Добра, напрыклад, пачаць гутарку пра А. Куляшова з чытання верша «Станцыя Камунары». Тут паэт з цёплым лірычным пачуццём гаворыць аб мясцінах, дзе ён нарадзіўся і дзе прайшло яго дзяцінства і ранняе юнацтва, аб роднай прыродзе, аб сваіх земляках, пры гэтым сама назва станцыі зусім натуральна здаецца паэту надзвычай знамянальнай.

Прачытаўшы верш, настаўнік паведамляе, што сапраўды ёсць на Магілёўшчыне станцыя, якая носіць назву Камунары:

***Ёсць станцыя такая –***

***Камунары,***

***Не верыш мне, на карту глянь, таварыш,***

***Уніз ад Оршы, кожнаму вядомай,***

***Стаіць яна ля роўных рэек сёмай.***

Непадалёк ад гэтай станцыі – радзіма паэта, мястэчка Саматэвічы.

Такім чынам настаўнік можа перайсці да біяграфічных звестак аб паэту, шырока выкарыстоўваючы пэўныя ўрыўкі з вершаў.

Расказваючы аб дзяцінстве А. Куляшова, важна адзначыць, што Аркадзя вельмі рана захапіла імкненне да мастацкай творчасці, што першыя вершы, змешчаныя ў зборы яго твораў, датуюцца 1927 годам, гэта значыць, часам, калі паэту было ўсяго трынаццаць гадоў.

З любоўю расказвае юны Куляшоў у ранніх сваіх вершах аб роднай прыродзе, аб песнях, якія спявала моладзь. За дзесяць гадоў Савецкай улады змянілася аблічча беларускай зямлі, чалавек працы стаў гаспадаром жыцця, моладзь заспявала жыццярадасныя песні аб шчаслівай долі. Аб гэтым паэт гаворыць у раннім вершы «Гармонік новы, басовы рып», напісаным у 1927 годзе. Можна зачытаць гэты твор у класе.

Не цяжка прасачыць, як, пачынаючы з самых першых твораў, паэт уважлівым вокам назіраў усё тое новае, што ўваходзіла ў жыццё вёскі пасля рэвалюцыі, шчыра захапляўся перамогай гэтага новага, апяваў савецкую рэчаіснасць. Маладога А. Куляшова асабліва радуе, што на палетках паяўляюцца машыны, ён упэўнены, «што з машынамі прыдзе вясна, заспяваюць іначай прысады» («Вясна», 1929 г.).

Яшчэ была свежай у памяці людзей старэйшага пакалення гераічная барацьба за Савецкую ўладу ў гады грамадзянскай вайны. Нядаўняе гераічнае мінулае моцна хвалявала паэта. Удзельнікі барацьбы за Савецкую ўладу былі ўсюды, малады паэт слухаў іх успаміны. Вось чаму А. Куляшоў з аднолькавым натхненнем гаворыць і аб сучасніках – людзях старэйшага пакалення, і аб сваіх маладых аднагодках – камсамольцах, што актыўна ўключаліся ў будаўніцтва новага, сацыялістычнага жыцця. Ён заяўляў: «Пра маё пакаленне пісалі мала – у майго пакалення камсамольскі ўзрост». I тым не менш:

***Хоць маё пакаленне***

***Адно з першых***

***На высокай вежы***

***Савецкіх дзён,***

***Хоць маё пакаленне***

***Прыйшло з песняй***

***I прасцяг яму***

***У заўтрашняе відзён...***

*(«Маё пакаленне», 1930*)

У родных Саматэвічах была толькі сямігадовая школа, якую паэт скончыў у 1928 годзе. Трэба вучыцца далей – Савецкая ўлада дала для гэтага ўсе магчымасці. Недалёка ад Саматэвіч, у г. Мсціслаўлі, быў педагагічны тэхнікум. Сюды і трапіў на вучобу А. Куляшоў. Настрой, з якім ён ад’язджаў з Саматэвіч у Мсціслаў паэт адлюстраваў у вершы «Ростань»;

***Пакідаю я сягоння,***

***Можа, нават, назаўжды***

***I рамашкавыя гоні,***

***I зялёныя сады.***

***Песню лета над ракою***

***Заспявалі каласкі,***

***Абвілі сваёй красою***

***Русы волас васількі.***

***Ды імчаць наперад коні,***

***I на доўгія гады***

***Пакідаю я сягоння***

***Гоні родныя, сады.***

*1928 г.*

Разам з Аркадзем Куляшовым у тэхнікуме вучылася вялікая група маладых паэтаў, творчасць якіх у хуткім часе пачала займаць віднае месца ў тады яшчэ маладой беларускай савецкай паэзіі. Творча актывізуецца і Куляшоў. Ён удумліва працуе над сваімі вершамі, правіць іх.

***Ночка сядзе на сучча рабін,***

***Грукне ў вокны зялёнай рукой...***

***Будзеш доўга ты праўкі рабіць***

***У радках, што здабыты табой.***

*(«Вянок вершаў», 1930)*

У сваіх вершах Аркадзь Куляшоў расказвае аб бурным літаратурным жыцці тэхнікума, аб гарачых спрэчках, што ўзнікалі паміж сябрамі – маладымі паэтамі аб мастацкай творчасці:

***... каля кустоў парэчкі,***

***Дзе, як мора, возера лягло,***

***Пачыналіся між намі спрэчкі –***

***Нешта незвычайнае было,*** *–*

успамінае паэт у вершы «Незвычайнае сяброўства».

Камсамольскае юнацтва А. Куляшова супала з масавай калектывізацыяй беларускай вёскі. Усё новае, што прынесла з сабой сацыялістычная перабудова сельскай гаспадаркі, радасць і вялікі плён калектыўнай працы радуюць, натхняюць камсамольца-паэта. Ён вітае пераможнае шэсце сацыялізма, заклікае народ да творчай працы, якая ўвекавечыць сучаснікаў паэта; нашчадкі ўспомняць іх самаадданую працу (верш «На зямлі»), Юнага Аркадзя захапляе веліч планаў даваенных пяцігодак, росквіт калгаснай зямлі:

***I потым вясной, дзе раней былі межы,***

***У новай красе зацвіталі палі –***

***Прыходзіў вялікі, прыходзіў мяцежны***

***I радасны росквіт суровай зімы.***

*(«Пяцігодка», 1929).*

Паэт заклікае свайго сучасніка да самаадданай працы ў імя будаўніцтва недалёкай шчаслівай будучыні, услаўляе краіну сацыялістычнай працы:

***Адзінай кагортай, ячэйкай адзінай,***

***Пад крок пяцігодак, пад грукат гадзін***

***Уздымем краіну, праславім краіну,***

***Край родны ў творчай красе адрадзім.***

*(«Пяцігодка», 1929).*

Вершы А. Куляшова на ўсіх этапах творчасці прасякнуты настроямі паэта-грамадзяніна, будаўніка сацыялістычнага грамадства. Гэтыя настроі пануюць не толькі ў творах, прысвечаных паказу новага жыцця беларускага народа, але і ў прыродаапісальных.

Пераходзячы да верша «Плыла, цалавалася хмара з зямлёй», настаўнік ставіць перад сабою задачу паказаць вучням, што ў паэзіі А. Куляшова прырода выступае як крыніца высокага паэтычнага натхнення і глыбокага грамадзянскага роздуму паэта аб сваёй творчасці і яе мэтах.

Настаўнік выразна чытае на памяць названы верш, імкнецца інтанацыйна перадаць багацце яго настрояў: лірычнае замілаванне паэта вобразамі роднай прыроды, разважанні аб задачах сваёй паэзіі. Пры гэтым трэба ўлічыць сінтаксічную складанасць верша, багацце ў ім сродкаў вобразнасці мовы. Важна, апрача таго, каб вучні добра адчулі дынамічнасць пейзажу (жнеі кідаюць сярпы, каб уцячы ад навальнічнае хмары; хмара поіць зямлю і ўсё жывое дажджом і, здаецца, хоча зліцца з рэкамі, каб затапіць іх берагі; нарэшце, навальніца прайшла, і стайкі воблакаў адбіваюцца «ў завадзяў шкле», любуюцца сваім хараством). Ад ступені выразнасці чытання будзе залежаць разуменне вучнямі ідэі верша ў цэлым і яго мастацкіх вобразаў.

Прачытаўшы твор, настаўнік звяртае ўвагу вучняў на тое, што верш гэты не проста прыродаапісальны. А. Куляшоў у ім не абмяжоўваецца паказам пэўнай карціны прыроды, у вершы ён раскрывае свае адносіны да паэзіі. Пажадана, каб пасля такой заўвагі выкліканы вучань паўторна прачытаў верш.

Пачынаючы вывучэнне зместу і ідэйнай накіраванасці верша, настаўнік паведамляе, што пейзаж тут дынамічны, карціна прыроды падаецца ў раскрыцці змен асобных дэталей. Трэба прапанаваць вучням сваімі словамі ўзнавіць змену прыродаапісальных эпізодаў у агульнай карціне навальніцы. Потым паслядоўна ставяцца пытанні: Якімі сродкамі паэтычнай вобразнасці карыстаецца паэт для стварэння карціны навальніцы? Як дапамагаюць паэту метафары, эпітэты і ўвасабленні ў стварэнні паэтычнай карціны прыроды (хмары, навальніца, неба, рака)? Пры гэтым настаўнік мае зручны выпадак прапанаваць вучням успомніць, што называецца метафарай, увасабленнем, эпітэтам.

Для высвятлення ідэйнай накіраванасці верша карыстаемся «Пытаннямі і заданнямі», змешчанымі ў хрэстаматыі. Пры гэтым, гутарка можа весціся наступным чынам.

Паэт гаворыць аб статках воблакаў, якія глядзяцца «з нябёс у люстраную плошчу» і любуюцца сабой («Красу сваю бачаць, блакіт свой»). Чаму паэт лічыць патрэбным сказаць, што ён не зайздросціць гэтым воблакам? (Ён лічыць недастатковым прымусіць нас толькі любавацца хараством паэзіі – як спакойныя воблакі любуюцца сваім адлюстраваннем у воднай гладзі). Якая прыродная з’ява, на думку А. Куляшова, падыходзіць для параўнання з грамадзянскай сілай паэзіі? Настаўнік звяртае ўвагу вучняў на радкі: «Хачу неспакойнаю хмарай грымець, маланкамі ўвесь апавіты», ставіць пытанне: Як трэба разумець гэтае жаданне паэта? Потым вучням прапануецца прачытаць апошнія радкі верша, у якіх паэт фармуліруе сваё жаданне. Ставіцца пытанне: Як вы разумееце гэтыя словы?

Дома вучні прачытаюць біяграфію А. Куляшова па хрэстаматыі (да часоў Айчыннай вайны) і падрыхтуюцца да выразнага чытання верша «Камсамольскі білет».

\*\*\*

Другі ўрок можна пачаць з кароткага паўтарэння папярэдняга матэрыялу. Настаўнік прапануе вучням расказаць аб важнейшых фактах біяграфіі А. Куляшова да часоў Айчыннай вайны, аб тым, як эпітэты, метафары і ўвасабленні дапамагаюць паэту стварыць дынамічную карціну навальніцы (верш «Плыла, цалавалася хмара з зямлёю»), як ён гаворыць аб задачах сваёй паэзіі.

На гэта дастаткова адвесці першыя 6–8 мінут урока. Потым настаўнік працягвае расказ аб біяграфіі А. Куляшова.

Напад нямецка-фашысцкіх захопнікаў на нашу Савецкую зямлю, цяжкая, крывавая барацьба народа за сваю свабоду і незалежнасць паставілі перад усёй савецкай літаратурай задачу выхоўваць волю народа да перамогі над ворагамі. У агульным рэчышчы беларускай савецкай літаратуры творчасць Аркадзя Куляшова займае выключна важнае месца. Паэт-трыбун піша высокапатрыятычныя вершы і паэмы «Сцяг брыгады» і «Прыгоды цымбал». Вершы паэта, як і заўсёды, надзвычай аптымістычныя. Яны ўсялялі ў наш народ веру ў перамогу. Нельга не адзначыць выключную дзейснасць паэзіі А. Куляшова, якая натхняла воінаў Савецкай Арміі і беларускіх партызан на гераічныя справы ў імя перамогі над ворагам. Для гэтага можна выкарыстаць успаміны аб тым, як верш А. Куляшова «Ліст з палону» натхніў воінаў Савецкай Арміі на гераічнае выкананне баявога задання. Дарэчы будзе прачытаць урыўкі з гэтага верша. Можна таксама назваць вершы «Балада аб чатырох заложніках», «Над брацкай магілай», «Алёнка» і працытаваць урыўкі з іх.

Адзін з выдатнейшых твораў А. Куляшова часоў Айчыннай вайны – верш «Камсамольскі білет». Гэта твор аб гераізме савецкай моладзі, камсамольцаў, якія ўпісалі слаўную старонку ў гісторыю барацьбы нашага народа супраць ворагаў-акупантаў.

Настаўнік чытае верш на памяць. Верш гэты сюжэтны, гранічна лаканічны, насычаны глыбокадраматычным дзеяннем, прасякнуты пафасам гераічнай самаадданасці савецкай моладзі ў часы цяжкіх выпрабаванняў нашага народа. Вось чаму для ўспрыймання ідэі і вобразнай сістэмы твора рашаючую ролю будзе адыгрываць першае чытанне настаўніка. Яно павінна быць у поўным сэнсе слова выразным.

Пасля кароткай гутаркі настаўнік дае магчымасць некалькім вучням (па іх жаданню) выразна прачытаць асобныя мясціны верша.

Кароткую гутарку па замацаванню ідэйнай накіраванасці верша можна правесці ў межах наступных пытанняў і заданняў: У чым выявіўся гераізм юнака-камсамольца? Як паэт гаворыць аб неўміручасці яго подзвігу? Якім настроем прасякнуты верш? Ці могуць быць паводзіны юнака-камсамольца ўзорнымі для савецкай моладзі? Якія подзвігі герояў-камсамольцаў нашай рэспублікі, вобласці або раёна вам вядомы? Аб якіх героях-камсамольцах часоў Вялікай Айчыннай вайны вы ведаеце з літаратуры?

Даецца заданне на дом: 1) Вывучыць верш на памяць (прапануецца звярнуць увагу на першы пункт «Пытанняў і заданняў», змешчаных у хрэстаматыі, стар. 163); 2) Прачытаць у хрэстаматыі біяграфію А. Куляшова да канца, скласці яе план і выкарыстаць яго пры вусным адказе.

У заключэнне настаўнік расказвае аб жыцці і грамадскай дзейнасці паэта пасля вайны і прапануе вучням дома прачытаць у хрэстаматыі вершы А. Куляшова «Жывы Ленін» і «Колас», адказаць на пытанні, змешчаныя ў хрэстаматыі пасля тэкстаў гэтых вершаў. Вядома, нядрэнна, калі настаўнік знойдзе час прачытаць названыя творы ў класе.

Неабходна падкрэсліць вялікую карысць, якую можа прынесці вучням выкананне пункта чацвёртага «Пытанняў і заданняў» да верша «Камсамольскі білет» (Хрэстаматыя, стар. 163). З матэрыялаў, якія збяруць вучні, можна стварыць цікавы рукапісны альманах ці часопіс.

***Царанкоў, А. Вывучэнне творчасці А. Куляшова ў VIII класе / А. Царанкоў // Народная асвета. – 1964. – № 1. – С. 48–52.***